               EUROPSKA KOMISIJA
            Bruxelles, 4.6.2019.
            COM(2019) 246 final
            2019/0121(NLE)
            Prijedlog
            ODLUKE VIJEĆA
            o stajalištu koje treba zauzeti u ime Europske unije u Međunarodnoj organizaciji za vinogradarstvo i vinarstvo (OIV)

               OBRAZLOŽENJE

               1.Predmet prijedloga

               Ovaj Prijedlog odnosi se na odluku o utvrđivanju stajališta koje treba zauzeti u ime Unije na općoj skupštini OIV-a 19. srpnja 2019. u vezi s predviđenim usvajanjem rezolucija OIV-a koje mogu proizvoditi pravne učinke na pravo Unije.

               2.Kontekst prijedloga

               2.1.Posebni status EU-a u okviru OIV-a

               OIV trenutačno ima 47 država članica, među kojima je 20 država članica Unije. EU nije član OIV-a. Međutim OIV je 20. listopada 2017. Uniji dodijelio posebni status predviđen člankom 4. Poslovnika OIV-a, koji joj omogućuje sudjelovanje u radu komisija, potkomisija i stručnih skupina te nazočnost na sastancima opće skupštine i izvršnog odbora.

               2.2.OIV

               Međunarodna organizacija za vinarstvo i vinogradarstvo (OIV) međuvladina je znanstvena i tehnička organizacija aktivna u sektoru vinogradarstva, vina, pića na bazi vina, stolnog grožđa, grožđica i ostalih proizvoda od vinove loze. Ciljevi su OIV-a: i. izvještavati članice o mjerama kojima se pitanja od interesa za proizvođače, potrošače i druge sudionike u sektoru vinogradarstva i vinarskih proizvoda eventualno mogu razmatrati, ii. pomagati drugim međunarodnim organizacijama koje se bave normizacijom te iii. pridonositi međunarodnom usklađivanju postojeće prakse i normi.

               2.3.Predviđeni akt OIV-a

               Sljedeća opća skupština OIV-a održat će se u Švicarskoj 19. srpnja 2019. Na temelju rasprava održanih tijekom sastanka stručnih skupina u ožujku i travnju 2019. u Parizu može se očekivati da će se na dnevni red opće skupštine za usvajanje uvrstiti sljedeće rezolucije s pravnim učinkom na pravo EU-a:

               –nacrt rezolucije OENO-MICRO 16-594A o uvođenju novog enološkog postupka i nacrt rezolucije OENO-MICRO 17-611 o ažuriranju ciljeva postojećeg enološkog postupka. U skladu s člankom 80. stavkom 3. točkom (a) i člankom 90. stavkom 2. Uredbe (EU) br. 1308/2013
                  1
                te člankom 9. Uredbe (EZ) br. 606/2009
                  2
                te će rezolucije imati pravni učinak na pravo Unije,

               –nacrti rezolucija OENO-TECHNO 15-586, 17-612 i 17-613 o ažuriranju primjena i ciljeva odgovarajućih enoloških postupaka, nacrt rezolucije OENO-TECHNO 18-633 o dodavanju upotrebe nove tvari za izvođenje postojećeg enološkog postupka i nacrt rezolucije OENO-TECHNO 17-616 o utvrđivanju novog enološkog postupka za proizvodnju vina. U skladu s člankom 80. stavkom 3. točkom (a) i člankom 90. stavkom 2. Uredbe (EU) br. 1308/2013 te će rezolucije imati pravni učinak na pravo Unije,

               –nacrti rezolucija OENO-SPECIF 17-617, 18-646 i 18-650 o ažuriranju monografija kojima se utvrđuju specifikacije čistoće i identifikacije tvari koje se upotrebljavaju u enološkim postupcima. U skladu s člankom 80. stavkom 3. točkom (a) i člankom 90. stavkom 2. Uredbe (EU) br. 1308/2013 te člankom 9. Uredbe (EZ) br. 606/2009 te će rezolucije imati pravni učinak na pravo Unije,

               –nacrti rezolucija OENO-SCMA 16-596, 17-619 i 17-621, nacrt rezolucije OENO-SCMA 17-622 o utvrđivanju novih metoda analize i nacrt rezolucije OENO-SCMA 18-638 o utvrđivanju nove metode analize i nove granične vrijednosti olova u vinu. U skladu s člankom 80. stavkom 3. točkom (a) i člankom 80. stavkom 5. Uredbe (EU) br. 1308/2013 te će rezolucije imati pravni učinak na pravo Unije,

                  Kao i u prošlosti može se očekivati da će se dnevni red sastanka opće skupštine OIV-a mijenjati te da će se na njega uvrstiti dodatne rezolucije koje proizvode pravne učinke na pravo Unije. Kako bi se osigurala učinkovitost rada opće skupštine OIV-a uz poštovanje pravila Ugovorâ, Komisija će pravovremeno dopuniti ili izmijeniti ovaj Prijedlog da Vijeću omogući donošenje stajališta koje treba zauzeti i za te rezolucije.

               3.Stajalište koje treba zauzeti u ime Unije

               O nacrtima rezolucija koji će biti podneseni na glasovanje na sljedećoj glavnoj skupštini OIV-a opsežno su raspravljali znanstvenici i stručnjaci iz sektora vina. Odlukama se pridonosi međunarodnom usklađivanju normi za vino i njima će se utvrditi okvir kojim će se osigurati pošteno tržišno natjecanje u trgovini proizvodima u vinarstvu. Stoga bi ih trebalo poduprijeti.

               4.Pravna osnova

               4.1.Postupovna pravna osnova

               4.1.1.Načela

               Člankom 218. stavkom 9. Ugovora o funkcioniranju Europske unije (UFEU) predviđeno je donošenje odluka kojima se utvrđuju „stajališta koja u ime Unije treba donijeti tijelo osnovano na temelju sporazuma kada je to tijelo pozvano donositi akte koji proizvode pravne učinke, uz iznimku akata kojima se dopunjuje ili mijenja institucionalni okvir sporazuma.”

               Članak 218. stavak 9. UFEU-a primjenjuje se neovisno o tome je li Unija članica tijela ili stranka sporazuma
                  3
               .

               Pojam „akti koji proizvode pravne učinke” obuhvaća akte koji proizvode pravne učinke na temelju propisa međunarodnog prava koji se primjenjuju na predmetno tijelo. Obuhvaća i instrumente koji nemaju obvezujući učinak na temelju međunarodnog prava, ali „mogu presudno utjecati na sadržaj propisa koje donese zakonodavac Unije”
                  4
               .

               4.1.2.Primjena u predmetnom slučaju

               Međunarodna organizacija za vinarstvo i vinogradarstvo (OIV) međuvladina je znanstvena i tehnička organizacija aktivna u sektoru vinogradarstva, vina, pića na bazi vina, stolnog grožđa, grožđica i ostalih proizvoda od vinove loze. OIV trenutačno ima 46 država članica, među kojima je 20 država članica Unije. EU nije član OIV-a. Međutim OIV je 20. listopada 2017. Uniji dodijelio posebni status predviđen člankom 4. Poslovnika OIV-a, koji joj omogućuje sudjelovanje u radu komisija, potkomisija i stručnih skupina te nazočnost na sastancima opće skupštine i izvršnog odbora.

               U skladu s Uredbom (EU) br. 1308/2013 Europskog parlamenta i Vijeća i Uredbom Komisije (EZ) br. 606/2009 određene rezolucije koje je usvojio i objavio OIV imaju pravni učinak na pravo Unije. Stoga bi Vijeće trebalo donijeti stajalište Unije u pogledu tih rezolucija u vezi s pitanjima iz područja njezine nadležnosti te bi ga države članice koje su članice OIV-a trebale izraziti na sastancima OIV-a djelujući zajednički u interesu Unije.

               Stoga je postupovna pravna osnova predložene odluke članak 218. stavak 9. UFEU-a.

               4.2.Materijalnopravna osnova

               4.2.1.Načela

               Materijalnopravna osnova za odluku na temelju članka 218. stavka 9. UFEU-a prije svega ovisi o cilju i sadržaju predviđenog akta o kojemu se donosi stajalište u ime Unije. Ako predviđeni akt ima dva cilja ili dva elementa te ako se može utvrditi da je jedan od tih dvaju ciljeva ili elemenata glavni, a drugi samo sporedan, odluka na temelju članka 218. stavka 9. UFEU-a mora se temeljiti na jednoj materijalnopravnoj osnovi, to jest onoj koju zahtijeva glavni ili prevladavajući cilj ili element.

               4.2.2.Primjena u predmetnom slučaju

               Glavni cilj predviđenih nacrta rezolucija odnosi se na usklađivanje normi za vino, a time i na provedbu zajedničke poljoprivredne politike. Stoga je materijalnopravna osnova predložene odluke članak 43. UFEU-a.

               4.3.Zaključak

               Pravna osnova predložene odluke trebao bi biti članak 43. UFEU-a u vezi s člankom 218. stavkom 9. UFEU-a.

               5.Objava predviđenog akta

               Nije primjenjivo.

               2019/0121 (NLE)

               Prijedlog

               ODLUKE VIJEĆA

               o stajalištu koje treba zauzeti u ime Europske unije u Međunarodnoj organizaciji za vinogradarstvo i vinarstvo (OIV)

               VIJEĆE EUROPSKE UNIJE,

               uzimajući u obzir Ugovor o funkcioniranju Europske unije, a posebno njegov članak 43., u vezi s člankom 218. stavkom 9.,

               uzimajući u obzir prijedlog Europske komisije,

               budući da:

               (1)Na svojoj sljedećoj općoj skupštini 19. srpnja 2019. Međunarodna organizacija za vinogradarstvo i vinarstvo (OIV) razmotrit će i možda usvojiti rezolucije koje će utjecati na pravo Unije. EU nije član OIV-a. Međutim OIV je 20. listopada 2017. Uniji dodijelio posebni status predviđen člankom 4. Poslovnika OIV-a.

               (2)20 država članica EU-a članice su OIV-a. Te države članice imaju mogućnost predlagati izmjene nacrta rezolucija OIV-a i od njih će se tražiti da na sljedećoj općoj skupštini OIV-a koja će se održati 19. srpnja 2019. usvoje neke od nacrta rezolucija OIV-a.

               (3)Stoga bi Vijeće trebalo donijeti stajalište Unije u pogledu tih rezolucija u vezi s pitanjima iz područja njezine nadležnosti te bi ga države članice koje su članice OIV-a trebale izraziti na sastancima OIV-a djelujući zajednički u interesu Unije.

               (4)U skladu s Uredbom (EU) br. 1308/2013 Europskog parlamenta i Vijeća
                  5
                i Uredbom Komisije (EZ) br. 606/2009
                  6
                određene rezolucije koje je usvojio i objavio OIV utječu na pravo Unije.

               (5)Člankom 80. stavkom 3. točkom (a) Uredbe (EU) br. 1308/2013 određeno je da Komisija pri odobravanju enoloških postupaka uzima u obzir enološke postupke i metode analize koje je preporučio i objavio OIV.

               (6)Člankom 80. stavkom 5. Uredbe (EU) br. 1308/2013 određeno je da Komisija pri utvrđivanju metoda analize za određivanje sastava proizvoda vinarstva te metode temelji na svim relevantnim metodama koje je preporučio i objavio OIV, osim ako bi one bile neučinkovite ili neprimjerene s obzirom na postizanje cilja Unije.

               (7)Člankom 90. stavkom 2. Uredbe (EU) br. 1308/2013 određeno je da proizvodi vinarstva koji se uvoze u Uniju moraju biti proizvedeni u skladu s enološkim postupcima koje je odobrila Unija na temelju te uredbe ili, prije tog odobrenja, u skladu s enološkim postupcima koje je preporučio i objavio OIV.

               (8)Ako Komisija nije utvrdila specifikacije za čistoću i identifikaciju tvari koje se koriste u enološkim postupcima, člankom 9. Uredbe (EZ) br. 606/2009 određuje se da se koriste specifikacije koje je utvrdio i objavio OIV.

               (9)Nacrtom rezolucije OENO-MICRO 16-594A utvrđuje se novi enološki postupak. Nacrtom rezolucije OENO-MICRO 17-611 ažuriraju se ciljevi postojećeg enološkog postupka. U skladu s člankom 80. stavkom 3. točkom (a) i člankom 90. stavkom 2. Uredbe (EU) br. 1308/2013 te člankom 9. Uredbe (EZ) br. 606/2009 te će rezolucije imati pravni učinak na pravo Unije.

               (10)Nacrtima rezolucija OENO-TECHNO 15-586, 17-612 i 17-613 ažuriraju se primjene i ciljevi odgovarajućih enoloških postupaka. Nacrtom rezolucije OENO-TECHNO 18-633 dodaje se upotreba nove tvari za izvođenje postojećeg enološkog postupka. Nacrtom rezolucije OENO-TECHNO 17-616 utvrđuje se novi enološki postupak za proizvodnju vina. U skladu s člankom 80. stavkom 3. točkom (a) i člankom 90. stavkom 2. Uredbe (EU) br. 1308/2013 te će rezolucije imati pravni učinak na pravo Unije.

               (11)Nacrtima rezolucija OENO-SPECIF 17-617, 18-646 i 18-650 ažuriraju se monografije kojima se utvrđuju specifikacije čistoće i identifikacije tvari koje se upotrebljavaju u enološkim postupcima. U skladu s člankom 80. stavkom 3. točkom (a) i člankom 90. stavkom 2. Uredbe (EU) br. 1308/2013 te člankom 9. Uredbe (EZ) br. 606/2009 te će rezolucije imati pravni učinak na pravo Unije.

               (12)Nacrtima rezolucija OENO-SCMA 16-596, 17-619, 17-621 i 17-622 utvrđuju se nove metode analize. Nacrtom rezolucije OENO-SCMA 18-638 utvrđuje se nova metoda analize i nova granična vrijednost olova u vinu. U skladu s člankom 80. stavkom 3. točkom (a) i člankom 80. stavkom 5. Uredbe (EU) br. 1308/2013 te će rezolucije imati pravni učinak na pravo Unije,

               (13)O tim nacrtima rezolucija opsežno su raspravljali znanstvenici i stručnjaci iz sektora vina. Njima se pridonosi međunarodnom usklađivanju normi za vino i njima će se utvrditi okvir kojim će se osigurati pošteno tržišno natjecanje u trgovini proizvodima vinarstva. Stoga bi ih trebalo poduprijeti.

               (14)Kako bi se omogućila potrebna fleksibilnost tijekom pregovora prije sjednice opće skupštine OIV-a, potrebno je ovlastiti države članice koje su članice OIV-a da se slože s izmjenama tih rezolucija, uz uvjet da navedene izmjene ne promijene njihovu bit,

               DONIJELO JE OVU ODLUKU:

               Članak 1.

               Stajalište koje treba zauzeti u ime Unije na općoj skupštini OIV-a 19. srpnja 2019. navedeno je u Prilogu i izražavaju ga države članice koje su članice OIV-a djelujući zajednički u interesu Unije.

               Članak 2.

               1.Ako postoji vjerojatnost da će na stajalište iz članka 1. utjecati novi znanstveni ili tehnički podaci izneseni prije ili tijekom sastanka opće skupštine OIV-a, države članice koje su članice OIV-a zatražit će da se odgodi glasovanje na sastanku opće skupštine OIV-a dok se ne utvrdi stajalište Unije na temelju tih novih podataka.

               2.Države članice koje su članice OIV-a mogu se nakon usklađivanja, naročito na licu mjesta, i bez daljnje odluke Vijeća o stajalištu Unije, djelujući zajednički u interesu Unije, složiti s izmjenama nacrta rezolucija iz Priloga kojima se ne mijenja njihova bit.

               Članak 3.

               Ova je Odluka upućena državama članicama.

               Sastavljeno u Bruxellesu,

                     Za Vijeće

                     Predsjednik

                     (1)

                        Uredba (EU) br. 1308/2013 Europskog parlamenta i Vijeća od 17. prosinca 2013. o uspostavljanju zajedničke organizacije tržišta poljoprivrednih proizvoda i stavljanju izvan snage uredbi Vijeća (EEZ) br. 922/72, (EEZ) br. 234/79, (EZ) br. 1037/2001 i (EZ) br. 1234/2007 (SL L 347, 20.12.2013., str. 671.).

                     (2)

                        Uredba Komisije (EZ) br. 606/2009 od 10. srpnja 2009. o utvrđivanju određenih detaljnih pravila za provedbu Uredbe Vijeća (EZ) br. 479/2008 u pogledu kategorija proizvoda od vinove loze, enoloških postupaka i primjenjivih ograničenja (SL L 193, 24.7.2009., str. 1.).

                     (3)

                        Presuda Suda od 7. listopada 2014., Njemačka protiv Vijeća, C-399/12, ECLI:EU:C:2014:2258, točka 64.

                     (4)

                        Presuda Suda Europske unije od 7. listopada 2014., Njemačka protiv Vijeća, C-399/12, ECLI: EU:C:2014:2258, točke od 61. do 64.

                     (5)

                        Uredba (EU) br. 1308/2013 Europskog parlamenta i Vijeća od 17. prosinca 2013. o uspostavljanju zajedničke organizacije tržišta poljoprivrednih proizvoda i stavljanju izvan snage uredbi Vijeća (EEZ) br. 922/72, (EEZ) br. 234/79, (EZ) br. 1037/2001 i (EZ) br. 1234/2007 (SL L 347, 20.12.2013., str. 671.).

                     (6)

                        Uredba Komisije (EZ) br. 606/2009 od 10. srpnja 2009. o utvrđivanju određenih detaljnih pravila za provedbu Uredbe Vijeća (EZ) br. 479/2008 u pogledu kategorija proizvoda od vinove loze, enoloških postupaka i primjenjivih ograničenja (SL L 193, 24.7.2009., str. 1.).

    ---documentbreak---

               EUROPSKA KOMISIJA
            Bruxelles, 4.6.2019.
            COM(2019) 246 final
            PRILOG

            Prijedlogu ODLUKE VIJEĆA
            o stajalištu koje treba zauzeti u ime Europske unije u Međunarodnoj organizaciji za vinogradarstvo i vinarstvo (OIV)

               PRILOG

               Popis nacrta rezolucija u fazi 7 o kojima će se glasovati na općoj skupštini OIV-a u srpnju 2019.

                        Rezolucija

                        Faza

                        Naslov

                        OENO-MICRO 16-594A

                        7

                        Uklanjanje divljih mikroorganizama iz grožđa i moštova diskontinuiranim visokotlačnim postupcima (visoki hidrostatski tlak)

                        OENO-MICRO 17-611

                        7

                        Otkiseljavanje bakterijama mliječne kiseline

                        OENO-TECHNO 15-586

                        7

                        Ažuriranje granične vrijednosti karboksimetil celuloze OIV-a

                        OENO-TECHNO 17-612

                        7

                        Ažuriranje enološkog postupka u vezi s dodavanjem tanina u mošt

                        OENO-TECHNO 17-613

                        7

                        Ažuriranje enološkog postupka u vezi s dodavanjem tanina u vina

                        OENO-TECHNO 17-616

                        7

                        Ekstrakcija fenolnih i/ili aromatskih spojeva u grožđu s pomoću ultrazvuka

                        OENO-TECHNO 18-633

                        7

                        Ažuriranje dosjea 2.3.2. Aktivatori fermentacije: celuloza za hranu (od faze 3)

                        OENO-SPECIF 17-617

                        7

                        Ažuriranje monografije o koloidnom silicijevu dioksidu i odgovarajućih listova međunarodnog kodeksa enoloških postupaka

                        OENO-SPECIF 18-646

                        7

                        Ažuriranje dosjea E-COEI-1-POTBIS o kalijevu hidrogen sulfitu

                        OENO-SPECIF 18-650

                        7

                        Revizija dosjea F-COEI-1-OEUALB o albuminu iz jaja – sadržaj suhe tvari i pH albumina iz jaja

                        OENO-SCMA 16-596

                        7

                        Validacija analize ftalata u vinima (OIV-OENO 477-2013)

                        OENO-SCMA 17-619

                        7

                        Metoda utvrđivanja kalijeva poliaspartata u vinu primjenom tekućinske kromatografije visoke djelotvornosti i detektora fluorescencije

                        OENO-SCMA 17-621

                        7

                        Utvrđivanje octene kiseline u vinima primjenom automatizirane enzimatske metode

                        OENO-SCMA 17-622

                        7

                        Utvrđivanje D-glukonske kiseline u vinima i moštovima primjenom enzimatske metode

                        OENO-SCMA 18-638

                        7

                        Ažuriranje granične vrijednosti olova u vinima (od faze 3)


               EUROPSKA KOMISIJA
            Bruxelles, 25.7.2019.
            COM(2019) 347 final
            2019/0159(NLE)
            Prijedlog
            ODLUKE VIJEĆA
            koje treba zauzeti u ime Europske unije u okviru Odbora za SGP osnovanog na temelju prijelaznog Sporazuma o gospodarskom partnerstvu između Europske zajednice i njezinih država članica, s jedne strane, i stranke Srednje Afrike, s druge strane, u vezi s donošenjem poslovnika za postupak mirenja, poslovnika za postupak arbitraže i kodeksa ponašanja arbitara.

               OBRAZLOŽENJE

               1.Predmet prijedloga

               Ovaj se prijedlog odnosi na odluku o utvrđivanju stajališta koje treba zauzeti u ime Europske unije („Unija”) u okviru Odbora za SGP osnovanog na temelju prijelaznog Sporazuma o gospodarskom partnerstvu između Europske zajednice i njezinih država članica, s jedne strane, i stranke Srednje Afrike, s druge strane, (u nastavku „Sporazum”)
                  1
                u vezi s predviđenim donošenjem poslovnika za postupak mirenja, poslovnika za postupak arbitraže i kodeksa ponašanja arbitara.

               2.Kontekst prijedloga

               2.1.Prijelazni Sporazum o gospodarskom partnerstvu između EU-a i Srednje Afrike

                  Sporazumom se želi stvoriti početni okvir za sporazum o sveobuhvatnom regionalnom gospodarskom partnerstvu u skladu sa Sporazumom iz Cotonoua. Stranku Srednju Afriku trenutačno čini Republika Kamerun. Sporazum se privremeno primjenjuje od 4. kolovoza 2014.

               2.2.Odbor za SGP

                  Obor za SGP zajedničko je institucijsko tijelo tog Sporazuma. Člankom 92. Sporazuma utvrđeno je da je Odbor za SGP odgovoran za upravljanje svim područjima obuhvaćenima Sporazumom i izvršavanje svih zadataka navedenih u Sporazumu. Odbor za SGP donosi svoje odluke konsenzusom. Djelovanje Odbora za SGP utvrđeno je njegovim poslovnikom
                     2
                  .

               2.3.Predviđeni akt Odbora za SGP

                  Na petom sastanku [datum] Odbor za SGP treba donijeti odluku o postupcima za rješavanje sporova („predviđeni akt”).

                  Člankom 80. stavkom 1. Sporazuma predviđeno je da „Postupci rješavanja sporova iz poglavlja 3. uređeni su poslovnikom i kodeksom ponašanja koje će donijeti Odbor za SGP. ”

                  Člankom 88. Sporazuma predviđeno je da „Odbor za SGP može odlučiti izmijeniti ovu glavu i njezine priloge. ”

                  Svrha je predviđenog akta utvrditi pravila i postupke za provođenje mjera iz glave VI. Sporazuma u cilju sprječavanja i rješavanja sporova koji mogu nastati među strankama. Donošenje tih pravila nužan je element za dovršetak operativnog okvira za odredbe Sporazuma o rješavanju i izbjegavanju sporova.

               3.Stajalište koje treba zauzeti u ime Unije

                  Ovim se prijedlogom Odluke Vijeća utvrđuje stajalište koje treba zauzeti u ime Unije u okviru Odbora za SGP osnovanog na temelju prijelaznog Sporazuma o gospodarskom partnerstvu između Europske zajednice i njezinih država članica, s jedne strane, i stranke Srednje Afrike, s druge strane, u vezi s donošenjem poslovnika za postupak mirenja, poslovnika za postupak arbitraže i kodeksa ponašanja arbitara.

                  Stranke Sporazuma sporazumjele su se o ovom nacrtu odluke, parafirale su ga na četvrtom sastanku Odbora za SGP održanom 18. i 19. veljače 2019. te bi ga, u skladu s postupcima donošenja odluka Europske unije, trebale donijeti na sljedećem sastanku Odbora za SGP, koji bi se trebao održati krajem 2019.

                  Ova je Odluka nužna za primjenu odredbi Sporazuma iz glave VI. o izbjegavanju i rješavanju sporova, a time i za osiguravanje nesmetane provedbe Sporazuma.

               4.Pravna osnova

               4.1.Postupovna pravna osnova

               4.1.1.Načela

                  Člankom 218. stavkom 9. Ugovora o funkcioniranju Europske unije (UFEU) predviđeno je donošenje odluka kojima se utvrđuju „stajališta koja u ime Unije treba zauzeti tijelo osnovano na temelju sporazuma kada je to tijelo pozvano donositi akte koji proizvode pravne učinke, uz iznimku akata kojima se dopunjuje ili mijenja institucionalni okvir sporazuma.”

                  Pojam „akti koji proizvode pravne učinke” obuhvaća akte koji proizvode pravne učinke na temelju pravila međunarodnog prava kojima se uređuje predmetno tijelo. Obuhvaća i instrumente koji nemaju obvezujući učinak na temelju međunarodnog prava, ali mogu „presudno utjecati na sadržaj propisa koje donese zakonodavac Unije”
                     3
                  .

               4.1.2.Primjena u ovom slučaju

                  Odbor za SGP tijelo je osnovano na temelju prijelaznog Sporazuma o gospodarskom partnerstvu između Europske zajednice i njezinih država članica, s jedne strane, i stranke Srednje Afrike, s druge strane.

                  Akt koji Odbor za SGP treba donijeti akt je koji proizvodi pravne učinke. Predviđeni akt bit će u skladu s člankom 80. i člankom 88. Sporazuma obvezujući prema međunarodnom pravu.

                  Predviđenim aktom ne dopunjuje se niti mijenja institucionalni okvir Sporazuma.

                  Stoga je postupovna pravna osnova za predloženu odluku članak 218. stavak 9. UFEU-a.

               4.2.Materijalna pravna osnova

               4.2.1.Načela

                  Materijalna pravna osnova za odluku na temelju članka 218. stavka 9. UFEU-a prije svega ovisi o cilju i sadržaju predviđenog akta u pogledu kojega se zauzima stajalište u ime Unije. Ako predviđeni akt ima dva cilja ili elementa te ako se može utvrditi da je jedan od ta dva cilja ili elementa glavni, a drugi samo sporedan, odluka na temelju članka 218. stavka 9. UFEU-a mora se temeljiti samo na jednoj materijalnopravnoj osnovi, to jest onoj koju zahtijeva glavni ili prevladavajući cilj ili element.

               4.2.2.Primjena u ovom slučaju

                  Glavni cilj i sadržaj predviđenog akta odnose se na zajedničku trgovinsku politiku. Stoga je materijalnopravna osnova predložene odluke članak 207. UFEU-a.

               4.3.Zaključak

               Pravna osnova predložene odluke trebao bi biti članak 207. stavak 4. prvi podstavak UFEU-a u vezi s člankom 218. stavkom 9. UFEU-a.

               2019/0159 (NLE)

               Prijedlog

               ODLUKE VIJEĆA

               koje treba zauzeti u ime Europske unije u okviru Odbora za SGP osnovanog na temelju prijelaznog Sporazuma o gospodarskom partnerstvu između Europske zajednice i njezinih država članica, s jedne strane, i stranke Srednje Afrike, s druge strane, u vezi s donošenjem poslovnika za postupak mirenja, poslovnika za postupak arbitraže i kodeksa ponašanja arbitara.

               VIJEĆE EUROPSKE UNIJE,

               uzimajući u obzir Ugovor o funkcioniranju Europske unije („UFEU”), a posebno njegov prvi podstavak članka 207. stavka 4., u vezi s člankom 218. stavkom 9.,

               uzimajući u obzir prijelazni Sporazum o gospodarskom partnerstvu između Europske zajednice i njezinih država članica, s jedne strane, i stranke Srednje Afrike, s druge strane („Sporazum”)
                  4
               ,

               uzimajući u obzir prijedlog Europske komisije,

               budući da:

               (1)Sporazum je sklopljen u ime Europske unije („Unija”) Odlukom 2009/152/EZ
                  5
                i privremeno se primjenjuje od 4. kolovoza 2014.

               (2)U skladu s člankom 80. stavkom 1. Sporazuma Odbor za SGP utvrđuje poslovnik i kodeks ponašanja.

               (3)U skladu s člankom 88. Sporazuma predviđeno je da Odbor za SGP može odlučiti izmijeniti glavu VI. Sporazuma i njezine priloge.

               (4)Odbor za SGP poziva se da na svojem godišnjem sastanku [datum] donese odluku o donošenju poslovnika za postupak mirenja i arbitraže te kodeksa ponašanja arbitara.

               (5)Prikladno je utvrditi stajalište koje u ime Unije treba zauzeti u okviru Odbora za trgovinu s obzirom na to da će predviđena odluka biti obvezujuća za Uniju.

               DONIJELO JE OVU ODLUKU:

               Članak 1.

               Stajalište koje treba zauzeti u ime Unije u okviru Odbora za SGP temelji se na nacrtu Odluke Odbora za SGP o poslovniku i kodeksu ponašanja, priloženog ovoj Odluci.

               Ova je Odluka upućena Komisiji.

               Sastavljeno u Bruxellesu,

                     Za Vijeće

                     Predsjednik

                     (1)

                        SL L 57, 28.2.2009., str. 2.

                     (2)

                        SL L 17, 21.1.2017., str. 46.

                     (3)

                        Presuda Suda Europske unije od 7. listopada 2014., Njemačka protiv Vijeća, C-399/12, ECLI, EU, C 2014, 2258, točke od 61. do 64.

                     (4)

                        SL L 57, 28.2.2009., str. 2.

                     (5)

                        SL L 57, 28.2.2009., str. 1.

    ---documentbreak---

               EUROPSKA KOMISIJA
            Bruxelles, 25.7.2019.
            COM(2019) 347 final
            PRILOG

            Prijedlogu Odluke Vijeća
            o stajalištu koje u ime Europske unije treba zauzeti u okviru Odbora za SGP osnovanog na temelju prijelaznog Sporazuma o gospodarskom partnerstvu između Europske zajednice i njezinih država članica, s jedne strane, i stranke Srednje Afrike, s druge strane, o donošenju poslovnika za postupak mirenja, poslovnika za postupak arbitraže i kodeksa ponašanja arbitara

               PRILOG

               ODLUKA br. x./2019 ODBORA ZA SGP
                  osnovanog na temelju prijelaznog Sporazuma o gospodarskom partnerstvu
                  između Europske zajednice i njezinih država članica, s jedne strane,
                  i stranke Srednje Afrike s druge strane,

               od xx/2019.

               o donošenju poslovnika za postupak mirenja, poslovnika za postupak arbitraže i kodeksa ponašanja arbitara

               ODBOR ZA SGP,

               uzimajući u obzir prijelazni Sporazum o gospodarskom partnerstvu između Europske zajednice i njezinih država članica, s jedne strane, i stranke Srednje Afrike, s druge strane (dalje u tekstu „Sporazum”), potpisan u Bruxellesu 15. siječnja 2009., koji se privremeno primjenjuje od 4. kolovoza 2014., a posebno njegov članak 80. stavak 1. i članak 88.,

               budući da:

               (1)U skladu s uvjetima Sporazuma i ove Odluke stranku Srednju Afriku čini Republika Kamerun.

               (2)Člankom 80. stavkom 1. Sporazuma predviđeno je da poslovnik za postupke rješavanja sporova i kodeks ponašanja arbitara predviđene u poglavlju 3. (Postupci za rješavanje sporova) glave VI. (Izbjegavanje i rješavanje sporova) donosi Odbor za SGP.

               (3)Člankom 88. Sporazuma predviđeno je da Odbor za SGP može odlučiti izmijeniti glavu VI. (Izbjegavanje i rješavanje sporova) i njezine priloge,

               ODLUČIO JE:

               Članak 1.

               Poslovnik za postupak mirenja utvrđuje se kao Prilog IV. Sporazumu kako je navedeno u Prilogu I. ovoj Odluci.

               Poslovnik za postupak arbitraže utvrđuje se kao Prilog V. Sporazumu kako je navedeno u Prilogu II. ovoj Odluci.

               Kodeks ponašanja arbitara utvrđuje se kao Prilog VI. Sporazumu kako je navedeno u Prilogu III. ovoj Odluci.

               Navedenim se poslovnicima i kodeksom ponašanja ne dovode u pitanje posebna pravila predviđena Sporazumom ni koja može donijeti Odbor za SGP.

               Članak 2.

               Ova Odluka stupa na snagu na dan potpisivanja.

               Sastavljeno u xxx, xxx

                        Za Republiku Kamerun

                        Za Europsku uniju

                        Alamine Ousmane MEY

                        Cecilia MALMSTRÖM

               PRILOG I.

               POSLOVNIK ZA POSTUPAK MIRENJA

               Članak 1.

               Područje primjene

               1.Odredbama ovog poslovnika dopunjuje se i precizira prijelazni Sporazum o gospodarskom partnerstvu između Europske zajednice i njezinih država članica, s jedne strane, i stranke Srednje Afrike, s druge strane, a posebno njegov članak 69. koji se odnosi na mirenje.

               2.Pravilima u nastavku strankama se želi omogućiti rješavanje sporova koji se mogu pojaviti između njih sporazumnim rješenjem nakon cjelovitog i brzog postupka mirenja.

               3.U smislu ovog poslovnika, mirenje znači svaki postupak, bez obzira na naziv, u kojem stranke traže pomoć od miritelja radi postizanja mirnog rješenja spora.

               Članak 2.

               Početak postupka

               1.Stranka u bilo kojem trenutku može pisanim putem zatražiti da stranke započnu postupak mirenja. Zahtjev mora biti dovoljno detaljan i jasno prikazivati probleme stranke koja ga podnosi. U njemu se također mora:

               (a)točno utvrditi predmetna sporna mjera;

               (b)iznijeti izjava o navodnim štetnim učincima za koje stranka koja je izjavila prigovor smatra da predmetna mjera ima ili će imati na trgovinu između stranaka;

               (c)objasniti zašto stranka koja je izjavila prigovor smatra da su ti učinci povezani s predmetnom mjerom.

               2.Postupak mirenja može se pokrenuti samo na temelju uzajamne suglasnosti stranaka. Ako stranka zatraži mirenje u skladu sa stavkom 1., druga stranka razmatra zahtjev i odgovara pisanim putem u roku od 5 dana od primitka zahtjeva. U suprotnom, zahtjev se smatra odbijenim.

               Članak 3.

               Odabir miritelja

               1.Stranke biraju miritelja međusobnim dogovorom od početka postupka mirenja, a najkasnije 15 dana nakon primitka odgovora na zahtjev za mirenje.

               2.Miritelj ne smije biti državljanin niti jedne stranke, osim ako se stranke dogovore drukčije.

               3.Miritelj pisanom izjavom potvrđuje svoju neovisnost i nepristranost te raspoloživost za provedbu postupka mirenja.

               4.Miritelj mora postupati u skladu s kodeksom ponašanja arbitara, uz nužne prilagodbe.

               Članak 4.

               Odvijanje postupka mirenja

               1.Miritelj strankama na nepristran i transparentan način pomaže razjasniti mjeru i njezine moguće učinke na trgovinu te postići sporazumno rješenje.

               2.Miritelj može odlučiti o najprimjerenijem načinu razjašnjavanja predmetne mjere i njezina mogućeg utjecaja na trgovinu. Konkretno, može organizirati sastanke između stranaka, savjetovati se njima zajednički ili pojedinačno, tražiti pomoć mjerodavnih stručnjaka i dionika ili se s njima savjetovati te pružati strankama dodatnu potporu koju one zatraže. Međutim, prije traženja pomoći ili savjetovanja s mjerodavnim stručnjacima i dionicima, miritelj se mora savjetovati sa strankama. Ako se miritelj želi odvojeno sastati ili obaviti razgovor s jednom od stranaka i/ili njezinim savjetnikom, o tome mora obavijestiti drugu stranku unaprijed ili u najkraćem mogućem roku nakon sastanka ili jednostrane komunikacije.

               3.Miritelj može ponuditi savjete i predložiti rješenje na razmatranje strankama, koje ga mogu prihvatiti ili odbiti, a mogu i dogovoriti drugo rješenje. Međutim, miritelj ne smije davati nikakve savjete ili primjedbe u pogledu usklađenosti sporne mjere sa Sporazumom.

               4.Postupak se odvija na državnom području stranke kojoj je zahtjev upućen ili, uz suglasnost stranaka, na drugom mjestu ili na drugi način.

               5.Stranke nastoje postići sporazumno rješenje u roku od 60 dana od imenovanja miritelja. U očekivanju konačnog sporazuma stranke mogu razmotriti moguća privremena rješenja, osobito ako se mjera odnosi na kvarljivu robu.

               6.Rješenje se može donijeti odlukom Odbora za SGP. Rješenja postignuta sporazumno moraju biti dostupna javnosti, osim ako stranke odluče drukčije. No javno objavljena verzija ne smije sadržavati informacije koje je jedna od stranaka odredila kao povjerljive.

               7.Miritelj strankama na njihov zahtjev pisanim putem dostavlja nacrt činjeničnog izvješća sa sažetkom sporne mjere u predmetnom postupku te svih sporazumno postignutih rješenja kojima se postupak okončava, uključujući moguća privremena rješenja. Miritelj strankama daje rok od 15 dana za iznošenje primjedaba na nacrt izvješća. Nakon što je razmotrio primjedbe stranaka koje su one predale u roku, miritelj strankama u roku od 15 dana pisanim putem dostavlja završno činjenično izvješće. U činjeničnom izvješću ne smije biti nikakvih tumačenja Sporazuma.

               Članak 5.

               Završetak postupka mirenja

               Postupak je završen:

               (a)donošenjem sporazumnog rješenja među strankama, na dan donošenja tog rješenja;

               (b)pisanom izjavom miritelja, nakon savjetovanja sa strankama, da daljnji napori u mirenju nemaju izgleda za uspjeh, na dan te izjave;

               (c)pisanom izjavom jedne od stranaka nakon razmatranja sporazumno postignutih rješenja u okviru postupka mirenja te svih savjeta i rješenja koja je predložio miritelj, na dan te izjave. Takva se izjava ne smije objaviti prije isteka razdoblja propisanog člankom 4. stavkom 5. ovog poslovnika;

               (d)sporazumom stranaka u bilo kojoj fazi postupka, na dan sklapanja takvog sporazuma.

               Članak 6.

               Provedba sporazumnog rješenja

               1.Ako stranke postignu dogovor o rješenju, svaka stranka poduzima mjere potrebne za njegovu provedbu u dogovorenom roku.

               2.Stranka koja provodi mjeru obavješćuje u pisanom obliku u dogovorenom roku drugu stranku o svim koracima ili mjerama poduzetima za provedbu sporazumnog rješenja.

               Članak 7.

               Povjerljivost i povezanost s postupkom rješavanja sporova

               1.Sve informacije u vezi s postupkom mirenja moraju biti povjerljive, osim ako je njihovo objavljivanje propisano zakonom ili je nužno za provedbu ili izvršenje sporazuma proizašlog iz mirenja.

               2.Ako se stranke ne dogovore drukčije i ne dovodeći u pitanje članak 4. stavak 6. ovog poslovnika, sve su faze postupka povjerljive, uključujući savjete i predložena rješenja. Međutim bilo koja od stranaka može učiniti javno objaviti činjenicu da je mirenje u tijeku. Obveza povjerljivosti ne odnosi se na činjenične informacije koje su već dostupne u javnoj sferi.

               3.Postupkom mirenja ne dovode se u pitanje prava i obveze stranaka na temelju odredaba o rješavanju sporova iz Sporazuma ili drugih sporazuma.

               4.Prije pokretanja postupka mirenja nije potrebno provesti savjetovanje. Međutim, stranka bi se trebala normalno služiti ostalim relevantnim odredbama o suradnji ili savjetovanju u Sporazumu prije pokretanja postupka mirenja.

               5.U drugim postupcima rješavanja sporova u okviru Sporazuma ili drugih sporazuma stranka se ne oslanja na sljedeće i ne iznosi sljedeće kao dokaz niti arbitražno vijeće razmatra sljedeće:

               (a)stajališta koja je zauzela druga stranka tijekom postupka mirenja ili informacije prikupljene u skladu s člankom 4. stavkom 1. i člankom 4. stavkom 2. ovog poslovnika;

               (b)činjenicu da je druga stranka izrazila spremnost da prihvati rješenje za mjeru koja je predmet mirenja;

               (c)savjete ili prijedloge miritelja.

               6.Miritelj ne smije biti član arbitražnog vijeća u postupku rješavanja spora u okviru Sporazuma ili Sporazuma o WTO-u ako je riječ o istom pitanju za koje je on bio miritelj, osim ako stranke odluče drukčije.

               Članak 8.

               Primjena poslovnika za postupak arbitraže

               Članak 3. (Obavijesti, ne dovodeći u pitanje članak 4. stavak 2.), članak 15. (Troškovi), članak 16. (Radni jezik postupka, pismeno i usmeno prevođenje) i članak 17. (Izračun rokova) poslovnika o arbitraži primjenjuju se mutatis mutandis.

               Članak 9.

               Revizija

               Pet godina od datuma stupanja na snagu ove Odluke stranke se na temelju stečenog iskustva i uspostave odgovarajućeg mehanizma u okviru WTO-a savjetuju o potrebi izmjene mehanizma mirenja.

               PRILOG II.

               POSLOVNIK ZA POSTUPAK ARBITRAŽE

               Članak 1.

               Definicije

               Za potrebe ovog Poslovnika:

               Savjetnik : znači fizička osoba koju je stranka angažirala kako bi od nje dobila savjete ili pomoć u arbitražnom postupku.

               Arbitražno vijeće : znači vijeće osnovano na temelju članka 71. Sporazuma;

               Arbitar: znači član arbitražnog vijeća osnovanog na temelju članka 71. Sporazuma.

               Pomoćnik: znači fizička osoba koja prema uvjetima imenovanja arbitra za njega obavlja istraživanja ili mu pomaže u obavljanju dužnosti;

               Dan : znači kalendarski dan, osim ako je navedeno drukčije.

               Predstavnik stranke : znači zaposlenik ili bilo koja druga fizička osoba koju je imenovalo ministarstvo ili vladino tijelo ili bilo koje drugo javno tijelo stranke koje zastupa stranku u sporu na temelju Sporazuma.

               Stranka protiv koje je izjavljen prigovor: znači stranka koja navodno čini povredu odredaba iz članka 67. Sporazuma.

               Stranka koja je izjavila prigovor: znači stranka koja zahtijeva osnivanje arbitražnog vijeća na temelju članka 70. Sporazuma.

               Članak 2.

               Područje primjene

               1.Odredbama ovog poslovnika dopunjuje se i precizira prijelazni Sporazum o gospodarskom partnerstvu između Europske zajednice i njezinih država članica, s jedne strane, i stranke Srednje Afrike, s druge strane, a posebno njegov članak 70. i sljedeći članci koji se odnose na arbitražu.

               2.Pravilima u nastavku strankama se želi omogućiti rješavanje sporova koji se mogu pojaviti između njih sporazumnim rješenjem postignutim u okviru mehanizma arbitraže.

               3.U okviru provedbe prijelaznog Sporazuma o gospodarskom partnerstvu između Europske zajednice i njezinih država članica, s jedne strane, i stranke Srednje Afrike, sve se stranke mogu odlučiti za arbitražu kako bi riješile sporove koji mogu nastati među njima.

               Članak 3.

               Obavijesti

               1.Svaki zahtjev, obavijest, pisani podnesak ili drugi dokument:

               (a)arbitražnog vijeća istodobno se prosljeđuje objema strankama;

               (b)jedne stranke upućen arbitražnom vijeću istodobno se u kopiji šalje drugoj stranci; i

               (c)jedne stranke upućen drugoj stranci istodobno se u kopiji, prema potrebi, šalje arbitražnom vijeću.

               2.Sve obavijesti iz stavka 1. ovog članka dostavljaju se elektroničkom poštom ili, prema potrebi, drugim telekomunikacijskim sredstvom kojim je moguće dokazati slanje obavijesti. Osim ako se dokaže drukčije, smatra se da je obavijest dostavljena na dan slanja.

               3.Sve obavijesti šalju se Glavnoj upravi za trgovinu Europske komisije Europske unije i kamerunskom ministarstvu odgovornom za provedbu SGP-a.

               4.Manje pogreške u pisanju u zahtjevima, obavijestima, pisanim podnescima i drugim dokumentima povezanima s arbitražnim postupkom mogu se ispraviti dostavom novog dokumenta u kojem su jasno navedene izmjene.

               5.Ako je zadnji dan za dostavu dokumenta neradni dan u stranci Srednjoj Africi ili u Europskoj uniji dokument se može dostaviti sljedećeg radnog dana. Nijedan dokument, obavijest ili zahtjev bilo koje vrste neće se smatrati primljenim na neradni dan.

               6.Ovisno o predmetu spornih odredbi, kopije svih zahtjeva i obavijesti upućenih Odboru za SGP u skladu s ovim poslovnikom šalju se i ostalim relevantnim institucionalnim tijelima.

               Članak 4.

               Imenovanje arbitara

               1.Ako se u skladu s člankom 71. Sporazuma arbitra bira ždrijebom, predsjednik Odbora za SGP ili njegov predstavnik odmah obavješćuje stranke o datumu, vremenu i mjestu provođenja ždrijeba.

               2.Stranke nazoče ždrijebanju.

               3.Predsjednik Odbora za SGP ili njegov predstavnik obavješćuje pisanim putem svaku odabranu osobu o njezinom imenovanju na dužnost arbitra. Svaka osoba objema strankama potvrđuje svoju raspoloživost u roku od pet (5) dana od dana primitka obavijesti o imenovanju.

               4.Ako u trenutku podnošenja zahtjeva na temelju članka 71. stavka 2. Sporazuma nije sastavljen popis iz članka 85. Sporazuma, arbitre ždrijebom bira predsjednik Odbora za SGP među osobama koje su službeno predložile jedna ili obje stranke i koje ispunjavaju uvjete iz članka 85. stavka 2. Sporazuma.

               Članak 5.

               Suradnja stranaka i arbitražnog vijeća

               1.Osim ako se dogovore drukčije, stranke se sastaju s arbitražnim vijećem u roku od sedam (7) dana od njegova osnivanja kako bi se utvrdila pitanja koja stranke ili arbitražno vijeće smatraju primjerenima, uključujući:

               (a)naknade i troškove koji se plaćaju arbitrima, koji su u skladu sa standardima WTO-a;

               (b)naknada za svakog pomoćnika arbitra ne smije premašivati 50 % ukupne naknade za tog arbitra;

               (c)vremenski raspored postupka.

               Na tom sastanku mogu telefonski ili putem videokonferencije sudjelovati arbitri i predstavnici stranaka.

               2.Ako se stranke ne dogovore drukčije, pet (5) dana nakon datuma osnivanja arbitražnog vijeća, arbitražno vijeće dobiva sljedeći mandat:

               „Ispitati, s obzirom na odgovarajuće odredbe Sporazuma, pitanje iz zahtjeva za osnivanje arbitražnog vijeća, odlučiti o usklađenosti predmetne mjere s odredbama iz članka 67. Sporazuma i donijeti odluku u skladu s člancima 73., 83. i 84.Sporazuma.”

               3.Stranke izvješćuju arbitražno vijeće o dogovorenom mandatu u roku od tri (3) dana od njihova dogovora.

               Članak 6.

               Pisani podnesci

               Stranka koja je izjavila prigovor dostavlja svoj početni pisani podnesak najkasnije dvadeset (20) dana nakon datuma osnivanja arbitražnog vijeća. Stranka protiv koje je izjavljen prigovor dostavlja svoj pisani odgovor najkasnije dvadeset (20) dana nakon datuma dostave početnog pisanog podneska.

               Članak 7.

               Rad arbitražnih vijeća

               1.Predsjednik arbitražnog vijeća predsjeda svim sastancima vijeća. Arbitražno vijeće može predsjedniku prenijeti ovlast za donošenje upravnih i postupovnih odluka u dotičnom području.

               2.U raspravama se sudjeluje osobno. Ako u Sporazumu ili ovom poslovniku nije drukčije predviđeno i ne dovodeći u pitanje članak 9. stavak 5. ovog poslovnika, arbitražno vijeće može obavljati svoje ostale aktivnosti s pomoću bilo kojeg sredstva, uključujući telefon, telefaks ili računalne veze.

               3.Samo arbitri mogu sudjelovati u vijećanjima arbitražnog vijeća, ali arbitražno vijeće može dopustiti da na vijećanjima budu prisutni njihovi pomoćnici.

               4.Sastavljanje odluka u isključivoj je nadležnosti arbitražnog vijeća i ne može se delegirati.

               5.Kada se pojavi postupovno pitanje koje nije obuhvaćeno odredbama glave VI. Sporazuma (Izbjegavanje i rješavanje sporova), arbitražno vijeće nakon savjetovanja sa strankama može usvojiti odgovarajući postupak koji je u skladu s tim odredbama i kojim se osigurava jednako postupanje između stranaka.

               6.Ako arbitražno vijeće smatra da je potrebno promijeniti neki rok svojih postupaka, osim rokova navedenih u glavi VI. Sporazuma (Izbjegavanje i rješavanje sporova), ili da je potrebna kakva druga postupovna ili upravna prilagodba, ono obavješćuje stranke u pisanom obliku o razlozima promjene odnosno prilagodbe te o potrebnom razdoblju odnosno o potrebnoj prilagodbi. Arbitražno vijeće može donijeti takvu izmjenu ili prilagodbu nakon savjetovanja sa strankama.

               7.Na zahtjev stranke arbitražno vijeće može promijeniti rokove koji se primjenjuju u postupcima i pritom osigurava jednako postupanje prema strankama.

               8.Na zajednički zahtjev stranaka arbitražno vijeće u bilo kojem trenutku suspendira postupak za razdoblje koje su dogovorile stranke, a koje ne prelazi dvanaest (12) uzastopnih mjeseci. Arbitražno vijeće nastavlja s postupkom u bilo kojem trenutku na zajednički pisani zahtjev stranaka ili na kraju dogovorenog razdoblja suspenzije na pisani zahtjev jedne od stranaka. Zahtjev se dostavlja predsjedniku arbitražnog vijeća i prema potrebi drugoj stranci. Ako je postupak pred arbitražnim vijećem suspendiran dulje od dvanaest (12) uzastopnih mjeseci, ovlast koja se dodjeljuje pri osnivanju arbitražnog vijeća prestaje važiti, a njegov se postupak završava. Stranke se u svakom trenutku mogu dogovoriti o završetku postupka pred arbitražnim vijećem. Stranke zajednički obavješćuju predsjednika arbitražnog vijeća o tom sporazumu. U slučaju suspenzije, relevantni rokovi produljuju se za vrijeme koje odgovara razdoblju obustave postupka arbitražnog vijeća.

               9.Završetak rada arbitražnog vijeća ne dovodi u pitanje prava stranaka u drugom postupku o istom predmetu na temelju glave VI. Sporazuma (Izbjegavanje i rješavanje sporova).

               Članak 8.

               Zamjena

               1.Ako arbitar nije u mogućnosti sudjelovati u postupku, odstupi ili mora biti zamijenjen, zamjena se bira u skladu s člankom 71. Sporazuma.

               2.Ako stranka smatra da arbitar ne ispunjuje zahtjeve iz kodeksa ponašanja te da ga se zbog tog razloga mora zamijeniti, ta stranka o tome obavješćuje drugu stranku u roku od petnaest (15) dana od trenutka kada je saznala za okolnosti koje upućuju na to da je arbitar prekršio odredbe kodeksa ponašanja.

               3.Stranke se međusobno savjetuju u roku od petnaest (15) dana. Stranke obavješćuju arbitra o njegovu navodnom neispunjavanju zahtjeva te od njega mogu zatražiti da poduzme potrebne korake kako bi ispravio navodno neispunjavanje zahtjeva. Stranke mogu, ako se tako dogovore, razriješiti arbitra dužnosti i izabrati novog arbitra u skladu s postupkom iz članka 71. stavka 2. Sporazuma.

               4.Ako se stranke ne usuglase o potrebi zamjene arbitra, osim predsjednika, bilo koja od stranaka može zatražiti da se to pitanje uputi predsjedniku arbitražnog vijeća, čija je odluka konačna.

               Ako na temelju tog zahtjeva predsjednik utvrdi da arbitar ne postupa u skladu sa zahtjevima kodeksa ponašanja, bira se novi arbitar u skladu s člankom 71. stavkom 3. Sporazuma.

               5.Ako se stranke ne uspiju dogovoriti o potrebi zamjene predsjednika, bilo koja od njih može zatražiti da se to pitanje uputi jednoj od osoba uvrštenih na popis uspostavljen na temelju članka 85. Sporazuma koje su izabrane da djeluju kao predsjednik arbitražnog vijeća. Predsjednik Odbora za SGP tu osobu odabire ždrijebom. Odabrana osoba odlučuje o tome je li predsjednik djelovao u skladu sa zahtjevima kodeksa ponašanja. Njezina je odluka konačna.

               Ako se odluči da predsjednik ne ispunjuje zahtjeve kodeksa ponašanja, bira se novi predsjednik u skladu s člankom 71. stavkom 3. Sporazuma.

               Članak 9.

               Rasprave

               1.Na temelju rasporeda utvrđenog u skladu s člankom 5. stavkom 1. predsjednik arbitražnog vijeća, nakon savjetovanja sa strankama i drugim arbitrima, obavješćuje stranke o datumu, vremenu i mjestu održavanja rasprave. Stranka zadužena za logističko upravljanje postupkom stavlja te informacije na raspolaganje javnosti; podložno članku 11. ovog poslovnika.

               2.Ako se stranke ne dogovore drukčije, rasprava se održava u Bruxellesu ako je stranka koja je izjavila prigovor Srednja Afrika, odnosno u Yaoundéu ako je Europska unija stranka koja je izjavila prigovor.

               3.Ako se stranke tako dogovore, arbitražno vijeće može sazvati dodatne rasprave.

               4.Svi arbitri moraju biti prisutni tijekom cijele rasprave.

               5.Bez obzira na to je li postupak otvoren za javnost ili nije, raspravi mogu prisustvovati sljedeće osobe:

               (a)predstavnici stranaka;

               (b)savjetnici stranaka;

               (c)administrativno osoblje, usmeni prevoditelji, pismeni prevoditelji i sudski izvjestitelji;

               (d)pomoćnici arbitara;

               (e)stručnjaci koje odredi arbitražno vijeće u skladu s člankom 81. Sporazuma.

               6.Svaka stranka najkasnije pet (5) dana prije datuma rasprave arbitražnom vijeću i drugoj stranci dostavlja popis imena osoba koje će usmeno iznijeti argumente na raspravi u ime te stranke te popis imena drugih predstavnika i savjetnika koji će prisustvovati raspravi.

               7.Arbitražno vijeće stranci koja je izjavila prigovor i stranci protiv koje je izjavljen prigovor osigurava jednako vrijeme za izlaganje. Ono vodi raspravu na sljedeći način:

               Iznošenje argumenata

               (a)
                     iznošenje argumenata stranke koja je izjavila prigovor i

               (b)
                     iznošenje argumenata stranke protiv koje je izjavljen prigovor.

               Iznošenje protuargumenata

               (a)
                     odgovor stranke koja je izjavila prigovor;

               (b)
                     odgovor stranke protiv koje je izjavljen prigovor.

               8.Arbitražno vijeće može u bilo kojem trenutku tijekom rasprave uputiti pitanja bilo kojoj stranci.

               9.Arbitražno vijeće osigurava da se zapisnik s rasprave sastavi i dostavi strankama u razumnom roku nakon rasprave. Stranke mogu iznijeti primjedbe na zapisnik, a arbitražno vijeće ih može razmotriti.

               10.Svaka stranka može arbitrima i drugoj stranci u roku od deset (10) radnih dana od datuma rasprave dostaviti dopunski pisani podnesak o svim pitanjima proizašlima iz rasprave.

               Članak 10.

               Pitanja u pisanom obliku

               1.Arbitražno vijeće može u svakom trenutku tijekom postupka uputiti pitanja u pisanom obliku jednoj stranci ili objema strankama. Svaka stranka prima primjerak svih pitanja koje je uputilo arbitražno vijeće.

               2.Svaka stranka dostavlja drugoj stranci i primjerak svojeg pisanog odgovora na pitanja arbitražnog vijeća. Svaka stranka ima mogućnost pismeno dostaviti svoje primjedbe na odgovor druge stranke u roku od pet (5) radnih dana od datuma primitka.

               Članak 11.

               Transparentnost i povjerljivost

               1.Svaka stranka i arbitražno vijeće čuvaju povjerljivost informacija koje je arbitražnom vijeću dostavila druga stranka i koje je potonja odredila kao povjerljive. Ako podnesak koji stranka dostavi arbitražnom vijeću sadržava povjerljive informacije, ta stranka u roku od petnaest (15) dana dostavlja i verziju tog podneska koja nije povjerljiva i koja se može objaviti.

               2.Ovim se poslovnikom ne sprječava da jedna od stranka otkrije javnosti svoja stajališta, pod uvjetom da, prilikom upućivanja na informacije koje je dostavila druga stranka, ne otkriva nikakve informacije koje je druga stranka označila povjerljivima.

               3.Arbitražno vijeće sastaje se na zatvorenoj sjednici ako podnesak i argumenti stranke sadržavaju povjerljive poslovne informacije. Stranke poštuju povjerljivost rasprava arbitražnog vijeća ako se održavaju na zatvorenoj sjednici.

               Članak 12.

               Kontakti ex parte

               1.Arbitražno vijeće ne sastaje se sa strankom niti s njom kontaktira u odsutnosti druge stranke.

               2.Nijedan arbitar ne smije raspravljati o aspektima spornog pitanja postupka s jednom strankom ili više njih u odsutnosti drugih arbitara.

               Članak 13.

               Podnesci amicus curiae

               1.Nevladine osobe s poslovnim nastanom na području stranke mogu arbitražnom vijeću dostaviti podneske amicus curiae u skladu sa sljedećim stavcima.

               2.Ako se stranke ne dogovore drukčije u roku od pet (5) dana od datuma osnivanja arbitražnog vijeća, arbitražno vijeće može primati dobrovoljne podneske u pisanom obliku, pod uvjetom da su dostavljeni u roku od deset (10) dana od datuma osnivanja arbitražnog vijeća, da ni u kojem slučaju nisu dulji od petnaest (15) tipkanih stranica, uključujući priloge, te da su neposredno relevantni za problem koji arbitražno vijeće razmatra.

               3.U podnesku se predstavlja fizička ili pravna osoba koja dostavlja podnesak, uključujući prirodu njezinih aktivnosti i izvor njezina financiranja, i definira se priroda interesa koji ta osoba ima u arbitražnom postupku. Podnesak je napisan na jezicima koje odaberu stranke u skladu sa člankom 16. stavkom 1. i člankom 16. stavkom 2. ovog poslovnika.

               4.Podnesci se dostavljaju strankama kako bi mogle iznijeti svoje primjedbe. Stranke mogu, u roku od deset (10) dana od slanja obavijesti, svoje primjedbe dostaviti arbitražnom vijeću.

               5.Arbitražno vijeće u svojoj odluci navodi sve zaprimljene podneske koji su u skladu s ovim pravilima. Arbitražno vijeće u svojoj odluci nije obvezno navesti argumente iznesene u tim podnescima. Arbitražno vijeće dostavlja svaki zaprimljeni podnesak strankama kako bi one mogle podnijeti svoje primjedbe.

               Članak 14.

               Hitni slučajevi

               U hitnim slučajevima iz članka 73. stavka 2. Sporazuma arbitražno vijeće, nakon savjetovanja sa strankama, prema potrebi prilagođava rokove iz ovog poslovnika i obavješćuje stranke o tim prilagodbama.

               Članak 15.

               Troškovi

               1.Svaka stranka snosi svoje troškove sudjelovanja u postupku arbitraže.

               2.Stranka protiv koje je izjavljen prigovor odgovorna je za logističko upravljanje arbitražnim postupkom, posebno za organizaciju rasprava, osim ako je drukčije dogovoreno, te snosi sve troškove koji se odnose na logističko upravljanje raspravom. Međutim stranke zajednički i ravnopravno dijele ostale upravne troškove postupka, uključujući naknadu i troškove arbitara i njihovih pomoćnika.

               Članak 16.

               Radni jezik postupka, pismeno i usmeno prevođenje

               1.Za vrijeme savjetovanja iz članka 71. stavka 2. ovog Sporazuma, a najkasnije tijekom sastanka iz članka 5. stavka 1. ovog poslovnika, stranke se nastoje dogovoriti o zajedničkom radnom jeziku postupaka pred arbitražnim vijećem.

               2.Ako se stranke ne dogovore o zajedničkom radnom jeziku, svaka stranka organizira i snosi troškove prijevoda svojih pisanih podnesaka na jezik koji je odabrala druga stranka, osim ako su podnesci napisani na jednom od službenih jezika koji su zajednički strankama Sporazuma o gospodarskom partnerstvu. Za usmeno prevođenje usmenih očitovanja na jezicima koje su odabrale stranke odgovorna je stranka protiv koje je izjavljen prigovor, pod uvjetom da je odabrala jedan od službenih jezika koji su zajednički strankama. Ako jedna od stranaka odabere jezik koji nije službeni jezik koji je zajednički strankama, ona je u potpunosti odgovorna za usmeno prevođenje usmenih očitovanja.

               3.Izvješća i odluke arbitražnog vijeća sastavljaju se na jeziku ili jezicima koje su odabrale stranke. Ako stranke nisu postigle dogovor o zajedničkom radnom jeziku, privremeno izvješće, završno izvješće i odluke arbitražnog vijeća sastavljaju se na jednom od službenih jezika stranaka Sporazuma.

               4.Sve troškove prijevoda odluke arbitražnog vijeća na jezik ili jezike koje su odabrale stranke snose podjednako.

               5.Stranka može dostaviti primjedbe o točnosti bilo kojeg prijevoda dokumenta izrađenog u skladu s ovim pravilima.

               6.Svaka stranka snosi troškove prijevoda svojih pisanih podnesaka.

               Članak 17.

               Računanje rokova

               Svi rokovi utvrđeni u glavi VI. Sporazuma (Izbjegavanje i rješavanje sporova) i u ovom poslovniku, uključujući rokove u kojima arbitražna vijeća moraju priopćiti svoje odluke, mogu se izmijeniti uz obostranu suglasnost stranaka, a računaju se u kalendarskim danima od dana nakon radnje ili činjenice na koje se odnose, osim ako je drukčije određeno.

               Članak 18.

               Drugi postupci

               Rokovi utvrđeni ovim poslovnikom prilagođavaju se u skladu s posebnim rokovima predviđenima za donošenje odluke arbitražnog vijeća u postupcima iz članaka od 74. do 78. Sporazuma.

               PRILOG III.

               KODEKS PONAŠANJA ZA ARBITRE

               Članak 1.

               Definicije

               Za potrebe ovog kodeksa ponašanja:

               Arbitar: znači član arbitražnog vijeća osnovanog na temelju članka 71. Sporazuma.

               Pomoćnik: znači fizička osoba koja prema uvjetima imenovanja arbitra za njega obavlja istraživanja ili mu pomaže u obavljanju dužnosti;

               Kandidat: znači osoba čije je ime na popisu arbitara iz članka 85. Sporazuma i koja se uzima u obzir prilikom odabira arbitra na temelju članka 71. Sporazuma;

               Miritelj: znači fizička osoba koja vodi postupak mirenja u skladu s člankom 69. Sporazuma;

               Osoblje: u odnosu na arbitra, znači fizičke osobe koje su pod vodstvom i nadzorom arbitra, osim pomoćnikâ.

               Članak 2.

               Temeljna načela

               1.Radi očuvanja integriteta i nepristranosti mehanizma za rješavanje sporova svaki je kandidat za arbitra dužan proučiti ovaj kodeks ponašanja. Njegova je dužnost:

               (a)biti neovisan i nepristran;

               (b)izbjegavati izravan ili neizravan sukob interesa;

               (c)izbjegavati neprimjereno postupanje i dojam neprimjerenosti ili pristranosti;

               (d)poštovati najviše standarde ponašanja te

               (e)ne smije biti podložan vlastitim interesima, vanjskim pritiscima, političkim interesima, zahtjevima javnosti, odanosti stranci ili strahu od kritike.

               2.Arbitar ne smije, neposredno ili posredno, preuzeti nikakve obveze niti prihvatiti nikakve povlastice koje bi na bilo koji način utjecale, ili davale dojam da utječu, na ispravno obavljanje njezinih ili njegovih dužnosti.

               3.Arbitar svoj položaj u arbitražnom vijeću ne iskorištava za ostvarivanje osobnog ili privatnog interesa. Arbitar izbjegava radnje kojima se može stvoriti dojam da druge osobe mogu utjecati na njega.

               4.Arbitar ne dopušta da sadašnji ili prijašnji financijski, poslovni, profesionalni, osobni ili društveni odnosi ili odgovornosti utječu na njegovo ponašanje ili prosudbu.

               5.Arbitar izbjegava uspostavljanje bilo kakvih odnosa ili stjecanje bilo kakvih financijskih interesa koji bi mogli utjecati na njegovu nepristranost ili opravdano stvoriti dojam neprimjerenosti ili pristranosti.

               Članak 3.

               Obveze otkrivanja informacija

               1.Prije nego što se potvrdi njegov izbor za arbitra u skladu s člankom 71. Sporazuma, kandidat otkriva sve interese, odnose ili pitanja koji bi mogli ugroziti njegovu neovisnost ili nepristranost ili koji bi mogli opravdano stvoriti dojam nedoličnosti ili pristranosti tijekom postupka. Kandidat u tu svrhu poduzima sve razumne napore kako bi stekao saznanja o postojanju takvih interesa, odnosa i pitanja, uključujući financijske interese, profesionalne interese, interese zaposlenja ili obiteljske interese.

               2.Obveza otkrivanja iz stavka 1. ovog članka trajna je obveza te je arbitar dužan otkriti sve takve interese, odnose ili pitanja koji se mogu pojaviti u bilo kojoj fazi postupka.

               3.Kandidat ili arbitar obavješćuje Odbor za SGP o svim pitanjima koja se odnose na postojeće ili moguće povrede ovog kodeksa ponašanja čim o njima stekne saznanje, kako bi ih stranke mogle razmotriti.

               Članak 4.

               Dužnosti arbitara

               1.Nakon što prihvati imenovanje arbitar je na raspolaganju i obavlja svoje dužnosti tijekom cijelog postupka temeljito, brzo, pravedno i marljivo.

               2.Arbitar razmatra samo ona pitanja koja su se pojavila u postupku i koja su potrebna za donošenje odluke i ne može prenijeti tu dužnost na drugu osobu.

               3.Arbitar poduzima sve prikladne mjere kako bi osigurao da su njegov pomoćnik i njegovo osoblje upoznati s člancima 2., 3 i 6. ovog kodeksa ponašanja te da ih se pridržavaju.

               Članak 5.

               Obveze bivših arbitara

               Svi bivši arbitri moraju izbjegavati aktivnosti koje mogu stvoriti dojam kako su u obavljanju svojih dužnosti bili pristrani ili izvlačili koristi iz odluke arbitražnog vijeća.

               Članak 6.

               Povjerljivost

               1.Arbitar odnosno bivši arbitar nikada ne otkriva i ne upotrebljava bilo kakve informacije koje nisu za javnost, a koje se odnose na postupak ili su za njih saznali tijekom postupka, osim za potrebe tog postupka, i ni u kojem slučaju takve informacije ne otkrivaju i ne upotrebljavaju kako bi ostvarili bilo kakvu osobnu korist ili korist za druge ili naštetili tuđim interesima.

               2.Arbitar ne otkriva odluku arbitražnog vijeća ili njezine dijelove dok se ona ne objavi u skladu s člankom 84. stavkom 2. Sporazuma.

               3.Arbitar odnosno bivši arbitar nikada ne objavljuje podatke o vijećanju arbitražnog vijeća ili o stajalištu bilo kojeg člana vijeća.

               Članak 7.

               Troškovi

               Svaki arbitar vodi bilješke i podnosi konačni račun za vrijeme koje je posvetio postupku i za svoje troškove te za vrijeme i troškove svojeg pomoćnika.

               Članak 8.

               Miritelji

               Ovaj kodeks ponašanja primjenjuje se mutatis mutandis na miritelje.


               EUROPSKA KOMISIJA
            Bruxelles, 25.7.2019.
            COM(2019) 348 final
            2019/0160(NLE)
            Prijedlog
            ODLUKE VIJEĆA
            o stajalištu koje u ime Europske unije treba zauzeti u okviru Odbora za SGP osnovanog na temelju prijelaznog Sporazuma o gospodarskom partnerstvu između Europske zajednice i njezinih država članica, s jedne strane, i stranke Srednje Afrike, s druge strane, o donošenju popisa arbitara

               OBRAZLOŽENJE

               1.Predmet prijedloga

               Ovaj se prijedlog odnosi na odluku o utvrđivanju stajališta koje treba zauzeti u ime Europske unije („Unija”) u okviru Odbora za SGP osnovanog na temelju prijelaznog Sporazuma o gospodarskom partnerstvu između Europske zajednice i njezinih država članica, s jedne strane, i stranke Srednje Afrike, s druge strane, (u nastavku „Sporazum”)
                  1
                u vezi s predviđenim donošenjem popisa osoba koje žele i mogu obavljati funkciju arbitra.

               2.Kontekst prijedloga

               2.1.Prijelazni Sporazum o gospodarskom partnerstvu između EU-a i Srednje Afrike

                  Sporazumom se želi stvoriti početni okvir za sporazum o sveobuhvatnom regionalnom gospodarskom partnerstvu u skladu sa Sporazumom iz Cotonoua. Stranku Srednju Afriku trenutačno čini Republika Kamerun. Sporazum se privremeno primjenjuje od 4. kolovoza 2014.

               2.2.Odbor za SGP

                  Obor za SGP zajedničko je institucijsko tijelo tog Sporazuma. Člankom 92. Sporazuma utvrđeno je da je Odbor za SGP odgovoran za upravljanje svim područjima obuhvaćenima Sporazumom i izvršavanje svih zadataka navedenih u Sporazumu. Odbor za SGP donosi svoje odluke konsenzusom. Djelovanje Odbora za SGP utvrđeno je njegovim poslovnikom
                     2
                  .

               2.3.Predviđeni akt Odbora za SGP

                  Na četvrtom sastanku [datum] Odbor za SGP treba donijeti odluku o donošenju popisa arbitara („predviđeni akt”).

                  U članku 85. stavku 1. Sporazuma navodi se da „Odbor za SGP sastavlja popis od 15 osoba koje žele i mogu obavljati funkciju arbitra. ”

                  Svrha je predviđenog akta sastaviti popis od petnaest osoba koje bi mogle obavljati funkciju arbitra u postupku za rješavanje sporova u skladu s glavom VI. Sporazuma. Donošenje ovog popisa nužan je element za dovršetak operativnog okvira za odredbe Sporazuma koje se odnose na rješavanje i izbjegavanje sporova.

               3.Stajalište koje treba zauzeti u ime Unije

                  Ovim se prijedlogom Odluke Vijeća utvrđuje stajalište koje treba zauzeti u ime Unije u okviru Odbora za SGP osnovanog na temelju prijelaznog Sporazuma o gospodarskom partnerstvu između Europske zajednice i njezinih država članica, s jedne strane, i stranke Srednje Afrike, s druge strane, u vezi sa sastavljanjem popisa osoba koje žele i mogu obavljati funkciju arbitra u skladu s člankom 85. Sporazuma.

                  Stranke Sporazuma sporazumjele su se o ovom nacrtu odluke, parafirale su ga na četvrtom sastanku Odbora za SGP održanom 18. i 19. veljače 2019. te bi ga, u skladu s postupcima donošenja odluka Europske unije, trebale donijeti na sljedećem sastanku Odbora za SGP, koji bi se trebao održati krajem 2019.

                  Ova je Odluka nužna za primjenu odredbi Sporazuma iz glave VI. o izbjegavanju i rješavanju sporova, a time i za osiguravanje nesmetane provedbe Sporazuma.

               4.Postupovna pravna osnova

               4.1.Postupovna pravna osnova

               4.1.1.Načela

                  Člankom 218. stavkom 9. Ugovora o funkcioniranju Europske unije (UFEU) predviđeno je donošenje odluka kojima se utvrđuju „stajališta koja u ime Unije treba donijeti tijelo osnovano na temelju sporazuma kada je to tijelo pozvano donositi akte koji proizvode pravne učinke, uz iznimku akata kojima se dopunjuje ili mijenja institucionalni okvir sporazuma.”.

                  Pojam „akti koji proizvode pravne učinke” obuhvaća akte koji proizvode pravne učinke na temelju pravila međunarodnog prava kojima se uređuje predmetno tijelo. Obuhvaća i instrumente koji nemaju obvezujući učinak na temelju međunarodnog prava, ali mogu „presudno utjecati na sadržaj propisa koje donese zakonodavac Unije”
                     3
                  .

               4.1.2.Primjena u ovom slučaju

               Odbor za SGP tijelo je osnovano na temelju prijelaznog Sporazuma o gospodarskom partnerstvu između Europske zajednice i njezinih država članica, s jedne strane, i stranke Srednje Afrike, s druge strane.

               Akt koji Odbor za SGP treba donijeti akt je koji proizvodi pravne učinke. Predviđeni akt bit će u skladu s člankom 85. Sporazuma obvezujući prema međunarodnom pravu.

               Predviđenim aktom ne dopunjuje se niti mijenja institucionalni okvir Sporazuma.

               Stoga je postupovna pravna osnova za predloženu odluku članak 218. stavak 9. UFEU-a.

               4.2.Materijalna pravna osnova

               4.2.1.Načela

               Materijalna pravna osnova za odluku na temelju članka 218. stavka 9. UFEU-a prije svega ovisi o cilju i sadržaju predviđenog akta u pogledu kojega se zauzima stajalište u ime Unije. Ako predviđeni akt ima dva cilja ili elementa te ako se može utvrditi da je jedan od ta dva cilja ili elementa glavni, a drugi samo sporedan, odluka na temelju članka 218. stavka 9. UFEU-a mora se temeljiti samo na jednoj materijalnopravnoj osnovi, to jest onoj koju zahtijeva glavni ili prevladavajući cilj ili element.

               4.2.2.Primjena u ovom slučaju

               Glavni cilj i sadržaj predviđenog akta odnose se na zajedničku trgovinsku politiku. Stoga je materijalnopravna osnova predložene odluke članak 207. UFEU-a.

               4.3.Zaključak

               Pravna osnova predložene odluke trebao bi biti članak 207. stavak 4. prvi podstavak UFEU-a u vezi s člankom 218. stavkom 9. UFEU-a.

               2019/0160 (NLE)

               Prijedlog

               ODLUKE VIJEĆA

               o stajalištu koje u ime Europske unije treba zauzeti u okviru Odbora za SGP osnovanog na temelju prijelaznog Sporazuma o gospodarskom partnerstvu između Europske zajednice i njezinih država članica, s jedne strane, i stranke Srednje Afrike, s druge strane, o donošenju popisa arbitara

               VIJEĆE EUROPSKE UNIJE,

               uzimajući u obzir Ugovor o funkcioniranju Europske unije („UFEU”), a posebno njegov prvi podstavak članka 207. stavka 4., u vezi s člankom 218. stavkom 9.,

               uzimajući u obzir prijelazni Sporazum o gospodarskom partnerstvu između Europske zajednice i njezinih država članica, s jedne strane, i stranke Srednje Afrike, s druge strane („Sporazum”)
                  4
               ,

               uzimajući u obzir prijedlog Europske komisije,

               budući da:

               (1)Sporazum je sklopljen u ime Europske unije („Unija”) Odlukom 2009/152/EZ
                  5
                i privremeno se primjenjuje od 4. kolovoza 2014.

               (2)U skladu s člankom 85. stavkom 1. Sporazuma, Odbor za SGP sastavlja popis osoba koje žele i mogu obavljati funkciju arbitra.

               (3)Odbor za SGP poziva se da na svojem godišnjem sastanku [datum] donese odluku o sastavljanju popisa osoba koje žele i mogu obavljati funkciju arbitra.

               (4)Prikladno je utvrditi stajalište koje u ime Unije treba zauzeti u okviru Odbora za trgovinu s obzirom na to da će predviđena odluka biti obvezujuća za Uniju.

               (5)Sastavljanje popisa osoba koje žele i mogu obavljati funkciju arbitra predviđeno je člankom 85. stavkom 1. Sporazuma,

               DONIJELO JE OVU ODLUKU:

               Članak 1.

               Stajalište koje treba zauzeti u ime Unije u okviru Odbora za SGP temelji se na nacrtu Odluke Odbora za SGP u pogledu popisa osoba koje žele i mogu obavljati funkciju arbitara, priloženog ovoj Odluci.

               Članak 2.

               Ova je Odluka upućena Komisiji.

               Sastavljeno u Bruxellesu,

                     Za Vijeće

                     Predsjednik

                     (1)

                        SL L 57, 28.2.2009., str. 2.

                     (2)

                        SL L 17, 21.1.2017., str. 46.

                     (3)

                        Presuda Suda Europske unije od 7. listopada 2014., Njemačka protiv Vijeća, C-399/12, ECLI, EU, C 2014, 2258, točke od 61. do 64.

                     (4)

                        SL L 57, 28.2.2009., str. 2.

                     (5)

                        SL L 57, 28.2.2009., str. 1.

    ---documentbreak---

               EUROPSKA KOMISIJA
            Bruxelles, 25.7.2019.
            COM(2019) 348 final
            PRILOG

            Prijedlogu Odluke Vijeća
            o stajalištu koje u ime Europske unije treba zauzeti u okviru Odbora za SGP osnovanog na temelju prijelaznog Sporazuma o gospodarskom partnerstvu između Europske zajednice i njezinih država članica, s jedne strane, i stranke Srednje Afrike, s druge strane, o donošenju popisa arbitara

               PRILOG

               ODLUCI BR. … /2019 ODBORA ZA SGP
                  osnovanog na temelju prijelaznog Sporazuma o gospodarskom partnerstvu
                  između Europske zajednice i njezinih država članica, s jedne strane,
                  i stranke Srednje Afrike, s druge strane

               od xx.xx.2019.

               o sastavljanju popisa arbitara

               ODBOR ZA SGP,

               uzimajući u obzir privremeni sporazum s ciljem sklapanja Sporazuma o gospodarskom partnerstvu između Europske zajednice i njezinih država članica, s jedne strane, i stranke Srednje Afrike, s druge strane (dalje u tekstu „Sporazum”), koji je potpisan u Bruxellesu 15. siječnja 2009. i privremeno se primjenjuje od 4. kolovoza 2014., a posebno njegov članak 85.1.,

               budući da:

               1.u skladu s uvjetima Sporazuma i ove Odluke stranku Srednju Afriku čini Republika Kamerun,

               2.Sporazumom je predviđeno da Odbor za SGP sastavlja popis od petnaest (15) osoba koje žele i mogu obavljati funkciju arbitra,

               DONIJELO JE OVU ODLUKU:

               Članak 1.

               Popis od petnaest (15) arbitara predviđen u članku 85.1. sastavljen je kako je navedeno u Prilogu.

               Tim se popisom ne dovode u pitanje posebna pravila predviđena Sporazumom ili koja može donijeti Odbor za SGP.

               Članak 2.

               Popis se može izmijeniti odlukom Odbora za SGP u skladu s člankom 92.4. Sporazuma.

               Članak 3.

               Ova Odluka stupa na snagu od potpisivanja.

               Sastavljeno u xx, xx

                        Za Republiku Kamerun

                        Za Europsku uniju

                        Alamine Ousmane MEY

                        Cecilia MALMSTRÖM

               PRILOG

               Popis arbitara (članak 85.1.)

               Arbitri koje je odabrala stranka Srednja Afrika (Kamerun):

               gđa. Mildred Alugu BEJUKA– Kamerun

               g. Jean Michel MBOCK BIUMLA– Kamerun

               g. Henri-Désiré MODI KOKO BEBEY - Kamerun

               g. David NYAMSI - Kamerun

               g. Sadjo OUSMANOU - Kamerun

               Arbitri koje je odabrala stranka EU:

               g. Jacques BOURGEOIS – Belgija

               g. Claus – Dieter EHLERMANN – Njemačka

               g. Pieter Jan KUIJPER – Nizozemska

               g. Giorgio SACERDOTI – Italija

               g. Ramon TORRENT – Španjolska

               Arbitri koje su stranke zajedno odabrale:

               g. Thomas COTTIER – Švicarska

               g. Fabien GELINAS – Kanada

               gđa. Merit E. JANOW – Sjedinjene Američke Države

               gđa. Anna KOUYATE – Mali

               g. Helge SELAND – Norveška


               EUROPSKA KOMISIJA
            Bruxelles, 24.6.2019.
            COM(2019) 297 final/2 – DOWNGRADED on 16.7.2019
            2019/0142(NLE)
            Prijedlog
            ODLUKE VIJEĆA
            o sklapanju Sporazuma sa Sjedinjenim Američkim Državama o dodjeli Sjedinjenim Američkim Državama udjela u carinskoj kvoti utvrđenoj Uredbom (EZ) br. 617/2009 od 13. srpnja 2009. o otvaranju autonomne carinske kvote za uvoz visokokvalitetne govedine

               OBRAZLOŽENJE

               1.KONTEKST PRIJEDLOGA

               •Razlozi i ciljevi prijedloga

                  Europska unija otvorila je na temelju Uredbe (EZ) br. 617/2009 godišnju carinsku kvotu
                     1
                   za visokokvalitetnu govedinu u skladu s Memorandumom o razumijevanju između Europske komisije i Sjedinjenih Američkih Država i njegovom revidiranom verzijom, odnosno Revidiranim memorandumom o razumijevanju sa Sjedinjenim Američkim Državama u vezi s uvozom goveđeg mesa životinja koje nisu tretirane određenim hormonima za poticanje rasta i povećanim carinama koje Sjedinjene Države primjenjuju na određene proizvode Europske unije od 21. listopada 2013. Unija i Sjedinjene Američke Države obavijestile su 14. travnja 2014. Tijelo za rješavanje sporova WTO-a o Revidiranom memorandumu o razumijevanju.

                  U prosincu 2016. Sjedinjene Američke Države poduzele su mjere za ponovno uvođenje povećanih carina za određene proizvode iz EU-a u vezi sa sporom u okviru WTO-a u predmetu EZ – Mjere u vezi s mesom i mesnim proizvodima (hormoni) (DS26) („EZ – hormoni”). Postupak ponovnog uvođenja carina pokrenut je na zahtjev američke industrije govedine, koja je izrazila zabrinutost zbog provedbe carinske kvote.

                  Kako bi se izbjeglo ponovno uvođenje povećanih carina za određene proizvode iz EU-a, Europska unija i Sjedinjene Američke Države provele su savjetovanja o funkcioniranja Revidiranog memoranduma o razumijevanju na temelju njegova članka IV. stavka 1. točke (b), pri čemu su Sjedinjene Američke Države zatražile da im se dodijeli udio u carinskoj kvoti otvorenoj u skladu s Revidiranim memorandumom o razumijevanju.

                  U interesu je Unije dodijeliti udio u carinskoj kvoti Sjedinjenim Američkim Državama kako bi obje stranke u konačnici mogle postići sporazumno rješenje spora u okviru WTO-a u predmetu DS26, o kojem će obavijestiti Tijelo za rješavanje sporova WTO-a.

                  Vijeće je 19. listopada 2018. ovlastilo Komisiju za otvaranje pregovora u ime Unije sa Sjedinjenim Američkim Državama o funkcioniranju carinske kvote radi dodjele udjela u carinskoj kvoti Sjedinjenim Američkim Državama i konačnog rješavanja spora u okviru WTO-a u predmetu DS26. Pregovori su uspješno završeni.

                  Osim toga, Vijeće je ovlastilo Komisiju da, u mjeri u kojoj je to potrebno i u skladu s primjenjivim pravilima WTO-a, s drugim bitnim zemljama dobavljačima postigne sporazum o raspodjeli te kvote po zemljama. Naime, radi usklađivanja s člankom XIII. stavkom 2. GATT-a pri raspodjeli carinske kvote među zemljama dobavljačima stranka koja raspodjeljuje carinsku kvotu trebala bi nastojati sa svim bitnim dobavljačima postići sporazum o dodjeli udjela u carinskoj kvoti. Kako bi raspodjela te carinske kvote po zemljama bila u skladu s obvezama EU-a u okviru WTO-a, EU mora postići sporazum s drugim bitnim dobavljačima na koje se carinska kvota odnosi (Australija, Urugvaj i Argentina). Stoga je Komisija postigla sporazum s bitnim zemljama dobavljačima i dobila njihovu pisanu suglasnost za dodjelu udjela u carinskoj kvoti Sjedinjenim Američkim Državama u dopisima od 10., 20. i 31. svibnja 2019.

               •Dosljednost s postojećim odredbama politike u određenom području

               Nije primjenjivo.

               •Dosljednost u odnosu na druge politike Unije

               Nije primjenjivo.

               2.PRAVNA OSNOVA, SUPSIDIJARNOST I PROPORCIONALNOST

               •Pravna osnova

               Članak 207. stavak 3. i članak 207. stavak 4. prvi podstavak u vezi s člankom 218. stavkom 6. drugim podstavkom točkom (a) podtočkom v. UFEU-a.

               •Supsidijarnost (za neisključivu nadležnost)

               Nije primjenjivo jer je nadležnost Unije u području zajedničke trgovinske politike isključiva (članak 3. stavak 1. točka (e) UFEU-a).

               •Proporcionalnost

               Nije primjenjivo.

               •Odabir instrumenta

               Međunarodni sporazum primjereni je instrument za dodjelu udjela u carinskoj kvoti Sjedinjenim Američkim Državama.

               3.REZULTATI EX POST EVALUACIJA, SAVJETOVANJA S DIONICIMA I PROCJENE UČINAKA

               •Ex post evaluacija/provjera primjerenosti postojećeg zakonodavstva

               Nije primjenjivo.

               •Savjetovanja s dionicima

               Nije primjenjivo.

               •Prikupljanje i primjena stručnih znanja

               Nije primjenjivo.

               •Procjena učinka

               Nije primjenjivo.

               •Primjerenost propisa i pojednostavljivanje

               Nije primjenjivo.

               •Temeljna prava

               Nije primjenjivo.

               4.UTJECAJ NA PRORAČUN

               Ne postoji.

               2019/0142 (NLE)

               Prijedlog

               ODLUKE VIJEĆA

               o sklapanju Sporazuma sa Sjedinjenim Američkim Državama o dodjeli Sjedinjenim Američkim Državama udjela u carinskoj kvoti utvrđenoj Uredbom (EZ) br. 617/2009 od 13. srpnja 2009. o otvaranju autonomne carinske kvote za uvoz visokokvalitetne govedine

               VIJEĆE EUROPSKE UNIJE,

               uzimajući u obzir Ugovor o funkcioniranju Europske unije, a posebno njegov članak 207. stavak 3. i članak 207. stavak 4. prvi podstavak u vezi s njegovim člankom 218. stavkom 6. drugim podstavkom točkom (a) podtočkom v.,

               uzimajući u obzir prijedlog Europske komisije,

               uzimajući u obzir suglasnost Europskog parlamenta,

               budući da:

               (1)U skladu s Odlukom Vijeća 2019/XXX/EU Sporazum sa Sjedinjenim Američkim Državama o dodjeli Sjedinjenim Američkim Državama udjela u carinskoj kvoti za visokokvalitetnu govedinu iz Revidiranog Memoranduma o razumijevanju između Sjedinjenih Američkih Država i Europske unije u vezi s uvozom goveđeg mesa životinja koje nisu tretirane određenim hormonima za poticanje rasta i povećanim carinama koje Sjedinjene Države primjenjuju na određene proizvode Europske unije (2014.) potpisan je XXXXX, podložno njegovu kasnijem sklapanju.

               (2)Sporazum bi trebalo odobriti u ime Unije,

               DONIJELA JE OVU ODLUKU:

               Članak 1.

               Ovim se Sporazum sa Sjedinjenim Američkim Državama o dodjeli udjela u carinskoj kvoti za visokokvalitetnu govedinu iz Revidiranog Memoranduma o razumijevanju između Sjedinjenih Američkih Država i Europske unije u vezi s uvozom goveđeg mesa životinja koje nisu tretirane određenim hormonima za poticanje rasta i povećanim carinama koje Sjedinjene Države primjenjuju na određene proizvode Europske unije (2014.) sklapa u ime Unije.

               Tekst Sporazuma priložen je ovoj Odluci.

               Članak 2.

               Ova Odluka stupa na snagu prvog dana od dana objave u Službenom listu Europske unije.

               Sastavljeno u Bruxellesu,

                     Za Vijeće

                     Predsjednik

                     (1)

                        Uredba Vijeća (EZ) br. 617/2009 od 13. srpnja 2009. o otvaranju autonomne carinske kvote za uvoz visokokvalitetne govedine (SL L 182, 15.7.2009., str. 1.).

    ---documentbreak---

               EUROPSKA KOMISIJA
            Bruxelles, 24.6.2019.
            COM(2019) 297 final/2 – DOWNGRADED on 16.7.2019
            PRILOG

            PrijedloguODLUKE VIJEĆA
            o sklapanju Sporazuma sa Sjedinjenim Američkim Državama o dodjeli Sjedinjenim Američkim Državama udjela u carinskoj kvoti utvrđenoj Uredbom (EZ) br. 617/2009 od 13. srpnja 2009. o otvaranju autonomne carinske kvote za uvoz visokokvalitetne govedine

               PRILOG

               SPORAZUM IZMEĐU

               SJEDINJENIH AMERIČKIH DRŽAVA

               I EUROPSKE UNIJE
               O DODJELI UDJELA SJEDINJENIM AMERIČKIM DRŽAVAMA U CARINSKOJ KVOTI ZA VISOKOKVALITETNU GOVEDINU IZ

               REVIDIRANOG MEMORANDUMA O RAZUMIJEVANJU
               U VEZI S UVOZOM GOVEĐEG MESA ŽIVOTINJA KOJE NISU TRETIRANE ODREĐENIM HORMONIMA ZA POTICANJE RASTA I POVEĆANIM CARINAMA KOJE SJEDINJENE DRŽAVE PRIMJENJUJU NA ODREĐENE PROIZVODE EUROPSKE UNIJE (2014.)

               Sjedinjene Američke Države i Europska unija, stranke Revidiranog Memoranduma o razumijevanju između Sjedinjenih Američkih Država i Europske unije u vezi s uvozom goveđeg mesa životinja koje nisu tretirane određenim hormonima za poticanje rasta i povećanim carinama koje Sjedinjene Države primjenjuju na određene proizvode Europske unije od 21. listopada 2013. (dalje u tekstu „Memorandum o razumijevanju iz 2014.”), sporazumjeli su se kako slijedi:

               Članak 1.

               Ciljevi

               Ciljevi ovog Sporazuma jesu sljedeći:

               1.dodijeliti Sjedinjenim Američkim Državama udio u autonomnoj carinskoj kvoti za visokokvalitetnu govedinu od 45 000 metričkih tona mase proizvoda iz članka II. stavaka 4. i 5. i članka VI. Memoranduma iz 2014.; i

               2.dopuniti ili izmijeniti određena prava i obveze stranaka iz članaka III., IV., V., VII. i VIII. Memoranduma iz 2014.

               Članak 2.

               Dodjela unutar kvote

               1.Europska unija dodjeljuje Sjedinjenim Američkim Državama 35 000 od 45 000 metričkih tona iz tarifne kvote utvrđene u članku 1. Preostala količina od 10 000 metričkih tona stavlja se na raspolaganje svim drugim zemljama. Dodjela će biti postupna tijekom razdoblja od sedam godina („razdoblje provedbe”) kako slijedi:

                        Sjedinjene Američke Države

                        Svi ostali

                        Godina 1.

                        18 500 metričkih tona

                        26 500 metričkih tona

                        Godina 2.

                        23 000 metričkih tona

                        22 000 metričkih tona

                        Godina 3.

                        25 400 metričkih tona

                        19 600 metričkih tona

                        Godina 4.

                        27 800 metričkih tona

                        17 200 metričkih tona

                        Godina 5.

                        30 200 metričkih tona

                        14 800 metričkih tona

                        Godina 6.

                        32 600 metričkih tona

                        12 400 metričkih tona

                        Godina 7. i kasnije godine

                        35 000 metričkih tona

                        10 000 metričkih tona

               2.Podrazumijeva se da se temeljne obveze iz članka II. stavka 1. Memoranduma iz 2014., uključujući uvoznu carinu za kvotu koja iznosi nula (0)%, primjenjuju na dio carinske kvote dodijeljen Sjedinjenim Američkim Državama.

               3.Godišnja količina carinske kvote ravnomjerno se dijeli na četiri tromjesečna podrazdoblja. Godina kvote počinje 1. srpnja, a završava 30. lipnja.

               Ako ovaj Sporazum stupi na snagu na datum koji je kasniji od 1. srpnja, godina 1. provedbenog razdoblja počinje prvog dana sljedećeg podrazdoblja godine kvote i traje četiri uzastopna podrazdoblja
                  1
               . Sve neiskorištene količine iz podrazdoblja koja su u toj godini kvote prethodila prvom danu godine 1. dodaju se količinama raspoloživima u prvom podrazdoblju godine 1. razdoblja provedbe. Te se količine dodaju količinama dodijeljenima Sjedinjenim Američkim Državama i svim drugim zemljama razmjerno njihovim udjelima u ukupnoj količini carinske kvote.

               Članak 3.

               Upravljanje kvotama

               Udjelom u carinskoj kvoti za visokokvalitetnu govedinu koji je dodijeljen Sjedinjenim Američkim Državama upravlja Europska unija prema načelu „prvi po redoslijedu”. Europska unija nastoji upravljati udjelom u carinskoj kvoti koji je dodijeljen Sjedinjenim Američkim Državama tako da ga uvoznici mogu u potpunosti iskoristiti. Ovim člankom zamjenjuje se članak III. Memoranduma iz 2014.

               Članak 4.

               Spor EZ – hormoni

               1.Predstavnik Sjedinjenih Američkih Država za trgovinu završava postupak pokrenut u prosincu 2016. u skladu s odjeljkom 306. točkom (c) Zakona o trgovini iz 1974., kako je izmijenjen, i odlučuje da neće ponovno iskoristiti odobrenje iz dokumenta WT/DS26/21. Sjedinjene Američke Države objavljuju svoju odluku najkasnije na dan stupanja na snagu kvota dodijeljenih određenim zemljama za 1. godinu iz članka 2.

               2.Tijekom razdoblja provedbe iz članka 2. stavka 1., razdoblja preispitivanja iz članka 4. stavka 3. i sve dok se ne postigne sporazumno rješenje iz članka 4. stavka 3.:

               (a)stranke ne traže osnivanje povjerenstva na temelju članka 21. stavka 5. Dogovora WTO-a o pravilima i postupcima za rješavanje sporova u Europskim zajednicama (dalje u tekstu „DSU”) u predmetu Europske zajednice – Mjere u vezi s mesom i mesnim proizvodima („hormoni”) (WT/DS26) („EZ – hormoni”);

               (b)Sjedinjene Američke Države ne obustavljaju primjenu u odnosu na Europsku uniju carinskih koncesija ni s njima povezanih obveza koju je odobrilo Tijelo za rješavanje sporova Svjetske trgovinske organizacije u predmetu EZ – hormoni, Pozivanje Sjedinjenih Američkih Država na članak 22. stavak 7. Dogovora o rješavanju sporova WT/DS26/21.

               3.Najkasnije deset (10) godina nakon stupanja na snagu ovog Sporazuma Sjedinjene Američke Države i EU sastaju se da bi preispitali funkcioniranje carinske kvote radi postizanja sporazumnog rješenja, o kojem će do kraja preispitivanja obavijestiti Tijelo za rješavanje sporova WTO-a u skladu s člankom 3. stavkom 6. DSU-a. Preispitivanje se provodi najkasnije 11 godina nakon stupanja na snagu ovog Sporazuma. Ovom se odredbom zamjenjuje članak IV. Memoranduma iz 2014.

               4.Ako stranke u roku od 11 godina od stupanja na snagu ovog Sporazuma zajedno ne obavijeste Tijelo za rješavanje sporova WTO-a o sporazumnom rješenju, svaka stranka može raskinuti Sporazum u skladu s člankom 6. stavkom 1.

               Članak 5.

               Kontrole na terenu

               Komisija može od Vlade Sjedinjenih Američkih Država zatražiti da ovlasti predstavnike Komisije za provedbu kontrola u Sjedinjenim Američkim Državama ako se takve kontrole provode bez diskriminacije drugih zemalja dobavljača. Te se kontrole provode u suradnji s nadležnim tijelima Sjedinjenih Američkih Država.

               Članak 6.

               Povlačenje i učinci

               1.Svaka stranka može se povući iz ovog Sporazuma dostavom pisane obavijesti drugoj stranci. Ovaj se Sporazum raskida šest mjeseci od datuma na koji je druga stranka primila tu obavijest. Povlačenje iz ovog Sporazuma ne predstavlja povlačenje iz Memoranduma o razumijevanju iz 2014., osim ako stranke izričito navedu takvu namjeru.

               2.Povlačenje iz Memoranduma o razumijevanju iz 2014. u skladu s njegovim člankom V. stavkom 4. podrazumijeva povlačenje iz ovog Sporazuma. Tijekom šestomjesečnog razdoblja od datuma dostave obavijesti o povlačenju iz članka V. stavka 4. Memoranduma iz 2014. stranke poštuju temeljne obveze navedene u njegovu članku II.

               3.Ako Tijelo za rješavanje sporova WTO-a ne primi obavijest o sporazumnom rješenju u skladu s člankom 4. stavkom 3., ništa u ovom Sporazumu ne tumači se kao promjena prava ili obveza ijedne stranke na temelju DSU-a, a s obzirom na predmet EZ – hormoni.

               4.Ništa u ovom sporazumu ne smije se tumačiti kao da osobama dodjeljuje prava ili obveze osim onih koje su stranke same utvrdile ili kao da dopušta izravno pozivanje na ovaj Sporazum u domaćim pravnim sustavima stranaka.

               5.Ovaj Sporazum stupa na snagu prvog dana nakon datuma na koji obje stranke jedna drugu obavijeste o završetku unutarnjih postupaka potrebnih da bi se osigurala usklađenost s obvezama stranaka prema članku 2. i članku 4. stavku 1.

               U POTVRDU TOGA, dolje potpisani, u tu svrhu propisno ovlašteni od vlada svojih zemalja, potpisali su ovaj Sporazum.

               SASTAVLJENO u < LOKACIJA > dana < DATUM >, u dva primjerka na engleskom jeziku, a taj je tekst vjerodostojan tekst Sporazuma.

               Za Sjedinjene Američke Države

                     Za Europsku uniju

                     (1)

                        Točnije, ako ovaj Sporazum stupi na snagu na početku podrazdoblja n godine kvote, količina za godinu 1. stavlja na raspolaganje, ravnomjerno podijeljena, tijekom četiriju uzastopnih podrazdoblja, počevši od podrazdoblja n te godine kvote pa do podrazdoblja n-1 sljedeće godine kvote. Količine od 2. godine nadalje stavljaju se na raspolaganje, ravnomjerno podijeljene, tijekom četiriju uzastopnih podrazdoblja, počevši od podrazdoblja n sljedeće godine kvote.